Житейски мъдрости от Ричард Бах - Economy.bg
23 юни 2017, 16:10 a+ a- a
На 23 юни 2017 американският писател Ричард Бах навършва 81 години. Ричард Бах става популярен с книгата си „Джонатан Ливингстън чайката“, която излиза през 1970. Пише научна фантастика и книги за душата. Негови по-известни произведения са „Дарът на крилата“, „Илюзии“, „Няма толкова далечно място“. Втората му съпруга - актрисата Лесли Периш, която среща през 1973 г., по-късно става траен съавтор на Ричард Бах. Заедно написват романите „Мост през вечността“ и „Едно“.
Припомняме ви част от неговите мъдри думи и избрани цитати от творчеството му:
„Понякога е интересно да затвориш очи и да си кажеш в тъмното: „Аз съм вълшебник — и когато отворя очи, ще видя един свят, който сам съм сътворил и за който аз и само аз съм напълно отговорен.“ После бавно отваряш клепачи, сякаш завеса се вдига над сцената. И наистина: ето го пред теб света, точно такъв, какъвто сам си го създал.“
„Е, Ричард, ние сме магнити, нали така? Не, не магнити. Къс желязо, омотан с медна жица; стига да поискаме, можем да се намагнетизираме. Да пуснем вътрешната си енергия по жицата и да привлечем когото поискаме. Магнитът изобщо не се интересува как действува. Той си е такъв, какъвто е, и по природа привлича някои неща, а на други не влияе.
— Но за това се иска много вяра, а междувременно те наляга самота.
— Вятър работа е вярата. Не се иска и грамче вяра. Иска се единствено въображение.“
„Не може да има никаква грешка. Събитията, които ние сами привличаме в живота си, независимо колко са неприятни, са ни необходими, за да научим онова, което трябва да научим; всяка наша стъпка е необходима, за да вървим в посоката, която сме си избрали..”
„И най-мъничката промяна днес ни отвежда към едно съвършено различно утре. Големи награди очакват онези, които поемат по трудните пътища, но тези награди остават скрити с години. Всеки избор се прави на сляпо, без гаранции от заобикалящия ни свят.“
„Не вярвай на това, което ти казват очите! Те могат да показват само границите. Гледай с истинското си проникновение, откривай това, което всъщност дълбоко в себе си знаеш, и тогава ще съзреш начина на летене.“
„Когато с цялата си страст сме отдадени на една любов — независимо дали това са платноходки, самолети, идеи — магическа лавина проправя пътя пред нас, надмогва законите, здравия смисъл и разногласията, превежда ни през всички трудности, страхове и съмнения. Без силата на тази любов ние сме като лодки, клатушкани по вълните на море от скука, което е страшно…“
„…Ние избираме следващия си свят чрез това, което сме научили в този. Не научим ли нищо, то и следващият свят ще е същият като сегашния – с все същите граници и все същите оловни тежести, които трябва да преодоляваме.“
„Това е познанието: не дали ще изгубим играта, а по какъв начин ще приемем загубата, какво ще научим от нея, какъв опит ще извлечем от следващите игри. Колкото и странно да ни се струва загубата е всъщност печалба.“
„Когато настъпи последният ни миг и погледнем назад във времето, единственият въпрос, който ще има значение, ще бъде: „Какво беше качеството на нашата любов?“.